## Odluka Ustavnog suda Republike Hrvatske broj:U-IIIA-4954/2005 od 21. ožujka 2007.

### NN 40/2007 (18.4.2007.), Odluka Ustavnog suda Republike Hrvatske broj:U-IIIA-4954/2005 od 21. ožujka 2007.

# USTAVNI SUD REPUBLIKE HRVATSKE

**1371**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnio Ž. J. iz S., na sjednici
održanoj 21. ožujka 2007. godine, jednoglasno je donio

## ODLUKU

I. Ustavna tužba se usvaja.
II. Općinski sud u Splitu dužan je donijeti odluku u predmetu koji se vodi pred
tim sudom pod poslovnim brojem: II P-1484/98 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, Ž. J. iz S., P. c. 27, određuje se primjerena
naknada zbog povrede ustavnog prava iz članka 29. stavka 1. Ustava Republike
Hrvatske (»Narodne novine«, broj 41/01. – pročišćeni tekst) u iznosu od
10.500,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 1. travnja 2005. ustavnu tužbu
radi duljine trajanja parničnog postupka, koji se vodi pred Općinskim sudom u
Splitu pod brojem: II P-1484/98, smatrajući da mu je povrijeđeno ustavno pravo
na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Splitu te uvida u presliku spisa Općinskog suda u Splitu pod brojem: II
P-1484/98, utvrdio pravno relevantne činjenice za odlučivanje o povredi ustavnog
prava podnositelja, zajamčenog člankom 29. stavkom 1. Ustava.
Tužitelj, sada podnositelj ustavne tužbe, podnio je 30. rujna 1998. tužbu
Općinskom sudu u Splitu protiv tuženika, Republičkog fonda mirovinskog i
invalidskog osiguranja radnika Hrvatske, Područne službe Split, radi utvrđenja
izmjene odluke i isplate.
Podneskom od 22. veljače 2006. tuženik (sada Hrvatski zavod za mirovinsko
osiguranje – Područna služba Split) očitovao se na tužbene navode podnositelja.
Općinski sud u Splitu održava prvo ročište 3. ožujka 2006., na koje podnositelj
nije pristupio pa sud naredno ročište zakazuje za 28. ožujka 2006., koje se nije
održalo zbog bolesti suca.
Na ročištu od 26. travnja 2006. sud donosi rješenje, kojim strankama ostavlja
rok od 15 dana radi očitovanja, odnosno uređenja tužbenog zahtjeva tako da iduće
ročište zakazuje za 23. svibnja 2006. godine.
Podneskom od 26. travnja 2006. podnositelj se očituje na navode iz podneska
tuženika od 22. veljače 2006. godine.
Na ročištu od 23. svibnja 2006. sud je saslušao stranke i donio rješenje o
izvođenju dokaza vještačenjem po vještaku financijsko-knjigovodstvene struke.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Splitu podnijeta 30. rujna 1998. godine.
Ustavna tužba podnijeta je 16. prosinca 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao sedam (7) godina, dva (2) mjeseca i šesnaest (16) dana.

4.2. POSTUPANJE NADLEŽNOG SUDA

Postupak se cijelo vrijeme vodi pred Općinskim sudom u Splitu, koji je bio
neaktivan od dana podnošenja tužbe 30. rujna 1998. do 3. ožujka 2006., tj. do
održavanja prvog ročišta kad je proteklo sedam godina i pet mjeseci.
Dakle, u pravno relevantnom razdoblju sud je bio potpuno neaktivan više od sedam
godina.
Razmatrajući postupanje suda tijekom vođenja postupka, razvid­no je da je
Općinski sud u Splitu propustio u ranom stupnju postup­ka usmjeriti
raspravljanje i provoditi takve dokaze koji bi doveli do utvrđenja relevantnih
činjenica te da o tužbenom zahtjevu nije nijednom meritorno odlučio. On također
nije u dovoljnoj mjeri koristio procesna ovlaštenja, koja su Zakonom o parničnom
postupku (»Narodne novine«, broj 53/91., 91/92., 112/99., 88/01. i 117/03.)
ustanovljena upravo u svrhu racionalizacije i ubrzanja rada sudova te kao
protuteža neograničenoj dispoziciji parničnih stranaka i zlouporabi procesnih
prava.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, nije se odazvao
ročištu održanom 3. ožujka 2006., ali time nije bitno pridonio duljini postupka.

4.4. SLOŽENOST SUDSKOG PREDMETA

Ustavni sud utvrđuje da je riječ o donekle složenom predmetu, u kojemu je
potrebno provesti knjigovodstveno-financijsko vještačenje.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u
trajanju od dužem od sedam godina te da je još u tijeku. Imajući u vidu ukupno
trajanje postupka, dugo razdoblje neaktivnosti Općinskog suda u Splitu
(utvrđenje u točki 4.2. obrazloženja ove odluke), okolnost da se postupak cijelo
vrijeme vodi pred sudom prvog stupnja, koji dosada nije nijednom meritorno
odlučio o tužbenom zahtjevu, Ustavni sud ocjenjuje da je povrijeđeno pravo
podnositelja na suđenje u razumnom roku, zajamčeno člankom 29. stavkom 1. Ustava
Republike Hrvatske.
Stoga je, u smislu odredbe članka 63. Ustavnog zakona, donijeta odluka kao pod
točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Splitu dužan je dostaviti Ustav­nom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4954/2005
Zagreb, 21. ožujka 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 40/2007-1371
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)